**DĖL LEIDIMO IŠREGISTRUOTI SAVIVALDYBĖS TURTĄ**

2020 m. vasario 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, atsižvelgdama į biudžetinės įstaigos Rokiškio rajono kūno kultūros ir sporto centro 2020 m. vasario 17 d. raštą, bei Rokiškio r. Panemunėlio mokyklos-daugiafunkcio centro 2019 m. spalio 22 d. prašymą, Rokiškio rajono savivaldybės taryba  nusprendžia:

1. Leisti išregistruoti iš Nekilnojamojo turto registro Rokiškio rajono savivaldybei nuosavybės teise priklausančius, savaime sunykusius, buhalterinėje apskaitoje neapskaitytus:
   1. kitus inžinerinius statinius – kiemo statinius du lauko tualetus (unikalus Nr. 7396-4000-1026, adresas J. Basanavičiaus g. 3, Rokiškio m.);
   2. 16 kv. m užstatyto ploto pastatą-sandėlį (unikalus Nr. 7398-0018-5022, adresas Stoties g. 16, Panemunėlio glž. st., Panemunėlio sen., Rokiškio r. sav.).

2. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

# Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL LEIDIMO IŠREGISTRUOTI SAVIVALDYBĖS TURTĄ“**

**AIŠKINAMASIS RAŠTAS**

2020-02-17

Rokiškis

**Parengto sprendimo projekto tikslai ir uždaviniai.**

Leisti išregistruoti iš viešojo registro neegzistuojantį nekilnojamąjį turtą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalies 26 punktas nustato, kad išimtinė savivaldybės tarybos kompetencija – sprendimų dėl disponavimo savivaldybei nuosavybės teise priklausančiu turtu priėmimas; Lietuvos Respublikos valstybės ir savivaldybių turto valdymo, naudojimo ir disponavimo juo įstatymas.

**Sprendimo projekto esmė.**

Viešajame Nekilnojamojo turto registre 2003-03-10 buvo įregistruoti Rokiškio rajono savivaldybei nuosavybės teise priklausantys 2 lauko tualetai, esantys J. Basanavičiaus g. 3, Rokiškio m. Rokiškio rajono kūno kultūros ir sporto centro valdytas valstybės turtas pagal LR Valstybės turto perdavimo savivaldybių nuosavybėn įstatymą savivaldybei perduotas 2002-12-12 pagal turto priėmimo ir perdavimo aktą, kartu su pastatu – sporto mokykla ir kitais inžineriniais statiniais.

Pasak Rokiškio rajono kūno kultūros ir sporto centro l. e. direktoriaus pareigas Edmundo Ščiuplio, šie inžineriniai statiniai niekada nebuvo apskaityti įstaigos balanse ir yra savaime sunykę prieš 15 metų.

Rokiškio rajono kūno kultūros ir sporto centras planuoja teikti projektą dėl sporto bazės, esančios J. Basanavičiaus g. 3, Rokiškio m., rekonstrukcijos. Atliekant statinių, esančių J. Basanavičiaus g. 3, Rokiškio m. kadastro duomenų bylos patikslinimą (buvo užsakyti sklype esančių sporto inžinerinių statinių – bėgimo takų, ir kt. kadastriniai matavimai) nustatyta, kad sklype nebėra dviejų lauko tualetų.

Kadangi turtas (du lauko tualetai) niekada nebuvo apskaitytas ir yra savaime sunykęs prieš 15 metų siūloma leisti jį išregistruoti iš Nekilnojamojo turto registro.

Viešajame Nekilnojamojo turto registre 2012-10-24 buvo įregistruoti Rokiškio rajono savivaldybei nuosavybės teise priklausantis 16 kv. m užstatyto ploto pastatas-sandėlis (unikalus Nr. 7398-0018-5022, adresas Stoties g. 16, Panemunėlio glž. st., Panemunėlio sen., Rokiškio r. sav.). Savivaldybei valstybės turtas pagal LR valstybės turto perdavimo savivaldybių nuosavybėn įstatymą perduotas 2004-09-30 turto priėmimo ir perdavimo aktu kartu su pastatu – darželiu ir kitais inžineriniais statiniais. Rokiškio r. Panemunėlio mokyklos-daugiafunkcio centro direktorė 2019-10-22 raštu informavo, kad pastatas sandėlis yra 2012 m. nugriautas. Tuo metu turtą valdė Panemunėlio universalus daugiafunkcis centras, o 2018-08-31 reorganizavus savivaldybės biudžetinę įstaigą Panemunėlio universalų daugiafunkcį centrą, visas įstaigos turtas buvo perduotas Rokiškio r. Panemunėlio mokyklos-daugiafunkciam centrui, tačiau realiai šio pastato įstaiga neperėmė, taip pat jis nebuvo apskaitytas įstaigos balanse. Kadangi šis turtas yra neapskaitytas, bei realiai neegzistuojantis siūloma leisti jį išregistruoti iš Nekilnojamojo turto registro.

**Galimos pasekmės, priėmus siūlomą tarybos sprendimo projektą:**

**teigiamos** – viešojo registro duomenys atitiks realiai esantį savivaldybės turtą.

**neigiamos** – nenumatomos.

**Kokia sprendimo nauda Rokiškio rajono gyventojams.**

Tiesioginės naudos nėra.

**Finansavimo šaltiniai ir lėšų poreikis**.

Reikia apie 200 Eur savivaldybės biudžeto lėšų nekilnojamojo turto kadastro duomenų bylai patikslinti.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė